**E L Ő T E R J E S Z T É S**

**Újhartyán Város Önkormányzata Képviselő-testületi ülés**

**2024. december 5-i ülésére**

**4. napirend:**

**Tárgy**: **Eperke Bölcsőde 2024 évi beszámolója**

**Előterjesztő**: Maczák-Varga Emese intézményvezető

**Előkészítő**: Göndörné Frajka Gabriella

**Szavazás módja:** határozat hozatal, egyszerű többség

**Tisztelt Képviselő-testület!**

1. **A bölcsőde bemutatása, az intézménynek az ellátó rendszerben betöltött célja, szerepe**

A bölcsődék működését főszabályként az 1997. évi XXXI. a gyermekek védelméről és gyámügyi igazgatásról szóló törvény, és a 15/1998. (IV. 30.) NM rendelet a személyes gondoskodást nyújtó gyermekjóléti, gyermekvédelmi intézmények, valamint személyek szakmai feladatairól és működésük feltételeiről szóló rendelet határozza meg.

A bölcsőde, mint gyermekintézmény, a gyermekjóléti alapellátás része, mely a családban nevelkedő 20 hetestől 3 éves korú gyermekek számára biztosítja a napközbeni ellátást, szakszerű gondozást, nevelést.

Intézményünk 2019 szeptemberében nyitotta meg kapuit. Napos bölcsődeként működik, az alapító okiratban meghatározott férőhelyek száma: 24 fő. Módszertani irányelvek és az intézmény működési engedélye szabja meg a felvehető gyermekek létszámát úgy, hogy egy kisgyermeknevelő 6-7 fő egészséges gyermeket láthat el a megfelelő alapterület biztosításával.

Az alapellátáson túl időszakos gyermekfelügyeletet is biztosítunk a bölcsődei ellátást nyújtó bölcsődei csoport üres férőhelyein. Ennek díjtétele: 5000 Ft/fő/nap + étkezés 970 Ft/fő/nap.

1. **Az intézmény tárgyi feltételei**

A bölcsőde épülete Újhartyán településen az Epres u. 4/b szám alatt található. 24 gyermeknek biztosít bölcsődei férőhelyet. A kisgyermekeket körülvevő tárgyi környezetet a jogszabályi és szakmai előírások, a csoportba járó kisgyermekek létszáma, életkora, igényei alapján úgy alakítottuk ki, hogy az biztonságos legyen és a bölcsődei nevelés megvalósítását szolgálja. A bölcsődében 2 csoportszoba van a hozzá közvetlenül kapcsolódó kiszolgáló helyiségekkel, fürdőszobával, gyermeköltözővel, terasszal, valamint játszóudvarral. A gyermekek ellátásához szükséges eszközök és felszerelések biztonságosak, jó minőségűek, fertőtleníthetők, az ellátott gyermekek életkorához, testméretéhez igazodóak.

2024-ben a bölcsőde teljes telítettséggel működik.

1. **Személyi feltételek**

A bölcsőde dolgozói létszáma: 10 fő. 2 fő tartós távolléten, helyettesítésükre 2 új kolléganő érkezett 2023. szeptember ill. november hónapban. Kisgyermeknevelőink szakirányú felső- vagy középfokú szakképesítéssel rendelkeznek. A bölcsődevezető, valamint 2 fő kisgyermeknevelő csecsemő- és kisgyermeknevelő BA szintű diplomával rendelkezik, 1 kisgyermeknevelő felsőfokú csecsemő és kisgyermeknevelő asszisztens szakképzettséggel (FOKSZ), 3 fő Kisgyermekgondozó, - nevelő OKJ szakképesítés-elágazással rendelkezik. A kisgyermeknevelők munkáját 2 szakképzett bölcsődei dajka segíti. A bölcsőde 1 fő karbantartót alkalmaz.

Bölcsődénkben havi 4 órában bölcsődeorvos kíséri figyelemmel a kisgyermekek egészséges szomatikus fejlődését.

A kisgyermeknevelők napi 7 órát töltenek a csoportban. Heti váltásban, „csúsztatott műszakban” dolgoznak, lépcsőzetes munkaidőkezdéssel.

A 9/2000. (VIII. 4.) SzCsM rendelet, a személyes gondoskodást végző személyek továbbképzéséről és a szociális szakvizsgáról szóló rendelet értelmében kisgyermeknevelőink is továbbképzésre kötelezett személyek közé tartoznak. A bölcsődevezető elvégezte a szociális ágazati mester vezetőképzést a Pázmány Péter Katolikus Egyetemen. További tanulmányokat folytat a Szegedi Tudományegyetem mentálhigiénés szakember mesterképzési szakon.

1. **A bölcsőde gazdálkodása**

Intézményünk fenntartója Újhartyán Város Önkormányzata.

1. **Statisztikai mutatók**

Bölcsődénkben jelenleg 20 beíratott gyermek van. További 4 gyermek érkezését várjuk 2025 januárjában. A jelenleg beíratott gyermekek közül: 0 fő rendszeres gyermekvédelmi ellátásban részesül, 6 fő nagycsaládos, 0 fő tartós beteg. Ők alanyi jogon veszik igénybe az ingyenes ellátást. 8 fő étkezik ingyenesen, 6 fő nagycsaládos, 2 fő jövedelem alapján igényelt ingyenes étkezést. Gondozási díjat 14 gyermek után fizetnek a szülők. A beíratott gyermekek közül 19 fő állandó újhartyáni lakcímmel rendelkezik, 1 fő más településről jár bölcsődénkbe. Gondozási díjak: 35 000 Ft/hó. Az étkezés díja: 970 Ft/fő/nap.

|  |  |  |  |  |  |  |  |
| --- | --- | --- | --- | --- | --- | --- | --- |
| Év | **Össz-**  **létszám (fő)** | **RGYVK**  **(fő)** | **Nagycsaládos**  **(fő)** | **Ingyenes**  **gondozási díj**  **(fő)** | **Ingyenes**  **étkezés**  **RGYVK**  **(fő)** | **Ingyenes étkezés**  **nagycsaládos**  **(fő)** | **Ingyenes étkezés**  **jövedelem alapján**  **(fő)** |
| **2019/2020** | 12 | 1 | 1 | 2 | 1 | 1 | 2 |
| **2020/2021** | 24 | 0 | 3 | 3 | 0 | 3 | 2 |
| **2021/2022** | 25 | 0 | 7 | 7 | 0 | 7 | 0 |
| **2022/2023** | 25 | 0 | 8 | 9 | 0 | 8 | 3 |
| **2023/2024** | 24 | 1 | 4 | 5 | 1 | 4 | 3 |
| **2024/2025** | 20  (2025. jan-tól 24 ) | 0 | 6 | 6 | 0 | 6 | 2 |

1. **A szakmai munka bemutatása**

A régmúlt nevelési elveivel ellentétben ma már a gyermek és a család igényeit, szokásait, a gyermek mentális, fizikai és lelki tűrőképességét, fejlődési sajátosságait helyezzük előtérbe. Ezeket szem előtt tartva egyénre szabottan nevelünk, gondozunk, biztosítva ezzel a gyermek személyiségének, egyéniségének kibontakozását.

Alapelveink a bölcsődei nevelés gondozás országos alapprogramjában leírtaknak megfelelően:

1. A családi nevelés elsődlegességének tisztelete
2. A gyermeki személyiség tiszteletének elve
3. A nevelés és gondozás egységének elve
4. A biztonság és a stabiltás elve
5. Az aktivitás, az önállósulás segítésének elve
6. Az egységes nevelő hatások elve

2024-ben az alábbi eseményeket szerveztük/ szervezzük meg bölcsődénkben:

**2024. január:** szülői értekezlet, szülőcsoportos megbeszélés, téma: szobatisztaságra nevelés

**2024.02.02. Farsang**- jelmezes, zártkörű, délelőtti program a gyermekekkel.

**2024.03.08. Nemzetközi nőnap** – Lányok köszöntése a bölcsődében

**2024. 03.28. Húsvét**- tojáskeresés a bölcsődében

**2024.04. hó** . szülői értekezlet, szülőcsoportos megbeszélés. Téma: készülődés az óvodába, Novák Ferenc előadása a bölcsődében

**2024. május első hete** Anyák napja, készülődés, ajándék készítése az édesanyáknak

**2024.06.14. péntek 16.00 Bölcsődei búcsúztató családi nap! Délutáni közös program a szülőkkel, nagyszülőkkel, rokonokkal**

**2024. 06. 16.**  Apák napja, ajándék készítése az édesapáknak

**2024.08.05.-25. Nyári zárva tartás (Tisztasági festés)**

**2024.11.05**. kedd 17:00 szülői értekezlet - beszoktatások összegzése

**2024.11.11.** hétfő Laternenfest - zártkörű délelőtti program a bölcsődében, Bábos Mesekuckó előadás meseterapeutával

**2024.12.02. , 12.09., 12.16.** adventi gyertyagyújtás a bölcsődében (zártkörű délelőtti program)

**2024.12.06.** péntek Mikulás - délelőtti zártkörű program (ajándék a gyermekeknek)

**2024.12.13.** péntek Luca nap - Luca búza ültetés - délelőtti zártkörű program

**Téli ZÁRVA tartás** a bölcsődében: **2024.12.23. hétfő-2025. jan.5. vasárnap**