**Könyvtári beszámoló, 2024**

A 2024-es évben folytattuk a 2023-ban megkezdett dinamikusabb munkát, amelyben az amerikai minta szerint sokkal inkább a „könyvtár, mint közösségi hely” elvet követtük szemben a hagyományos könyvtár működési szokásaival. (Programjainkról külön listát mellékelek.)

Az időszakos kiadványok (magazinok, folyóiratok) listája sajnos ebben az évben is tovább csökkent. A beszerzés a KSZR-es rendszerben folyik, a rá szánt összeg sajnos évek óta nem változik, a folyóiratok ára azonban többszörösére emelkedett ez idő alatt. A folyóiratokat én választhatom ki, döntésemet az olvasottsági adatok alapján hozom meg. Idén a három „pletykalap” mellett már csak a Garfield magazin és a BBC History fért bele a keretbe. (A keret évi 150.000 Ft.)

A könyvállományunk 2024-ben is szépen gyarapodott. Tavaly 5162 db könyvvel zártuk az évet, a mai napon (11.22.) az állományunk 5668 db, de jelenleg is folyamatban van beszerzés részben pályázati pénzből, részben a KSZR-en keresztül. A Könyvtárellátási Szolgáltatási Rendszernek köszönhetően 2024-ben 148 db magyar nyelvű könyvet és 12 db nemzetiségi részleghez tartozó könyvet kaptunk. Decemberben még terveznek egy kiszállítást, ami további 51 db könyvet jelent. Az éves beszerzés összértéke közel 500.000 Ft. Anyakönyvtárunktól kaptunk ebben az évben szőnyeget, újságtartót, kézműves csomagot és diafilmeket is, amelyek értéke 70.000 Ft volt. Pályázati pénzből eddig 146 db könyv érkezett, a teljes összeg mintegy 600.000 Ft, amelynek egy része még nem került felhasználásra. (December első felében megjelenő újdonságokra várok.)

2024. november 22-én az idei beiratkozottak száma 246 fő, ez azonban csupán a kölcsönzést igénybe vevők száma, ugyanis a többi szolgáltatás igénybe vétele nem jár beiratkozási kötelezettséggel, tehát az egyéb szolgáltatásokat igénybe vevők, mint például a csoportos foglalkozásokon és látogatásokon részt vevők, a senior jógások, a kártyások, a kocka klub tagjai, a gitár szakkörre járók, valamint az egyéb helyben használók, informatikai és egyéb segítséget kérők nem növelik a beiratkozottak számát. A teraszon lévő szórakozási lehetőségeket igénybe vevők pedig egyáltálán nem jelennek meg felhasználói statisztikában, mivel azok zárás után és hétvégén is használhatóak, így nem tudjuk vezetni a valós használószámot.

Október végéig 3695 alkalommal vették igénybe valamelyik szolgáltatásunkat, amelyből 1897 fő volt 14 év alatti. A kölcsönzések száma 1752 db, amelyből 647 db volt 14 év alatti. Ezek a számok azonban december végéig még biztosan nőni fognak, több osztály is jelezte látogatási szándékát a téli szünet előtt, valamint ebben az évben is lesz olyan osztály, amelyik nálunk tartja az osztály karácsonyt. Ezen kívül az idén is a könyvtár lesz az Adventi vásár helyszíne és az élő adventi ablak projektben is részt veszünk.

A tavalyi adatokkal összevetve látható, hogy a felnőttek körében is egyre népszerűbbek szolgáltatásaink. Ahogyan eddig is, a családostól kölcsönzők általában közösen, legtöbbször az anyuka nevén kölcsönöznek, a statisztikában kölcsönzőként ilyen esetekben egy fő jelenik meg. További érdekesség, hogy egyre több nem helyi felnőtt beiratkozottunk is van, akik javarészt óvodás/iskolás gyermeküket hozzák el egy-egy csoportos látogatás után újabb könyv-munícióért és maguk is kedvet kapnak a kölcsönzéshez.

A programlistán látható, hogy megtartottuk előző éves bevált programjainkat, szinte minden nap van valamilyen állandó csoportos tevékenység a jógától a gitár szakkörig. Jó időben idén is használható volt a ping-pong- és malomasztal, amely gombfoci asztallal és tollassal bővült. Volt több alkalommal könyvtár mozi a teraszon és az emeleten, kérésre régi fekete-fehér film vetítéssel a „nem 20 éves” korosztálynak. Több alkalommal adtunk helyet az Irodalmi kör találkozójának, előadásoknak, író-olvasó találkozóknak, mackó kiállításnak, elsősegély tanfolyamnak, fejlesztő előadásnak és tornának is. Egyre színesedő szolgáltatási palettánkkal szépen beilleszkedtünk hazánk modern könyvtárai közé.